Supercykelsti

En supercykelsti er en cykelsti som er anlagt for at øge cyklisternes fremkommelighed og komfort i trafikken. Formålet med anlæggelsen af supercykelstier er især at skabe bedre betingelser for cykelpendlere og dermed gøre cykeltransport til et mere attraktivt alternativ til bilen eller kollektiv transport. Stierne anlægges så de følger de mest direkte ruter og forbinder fortrinsvis større by- og boligområder med knudepunkter som uddannelsesinstitutioner og områder med mange arbejdspladser. Supercykelstierne er markeret med et skilt med et hvidt 'C' på en orange cirkel eller som en orange stribe langs kanten af selve stien. Etableringen af supercykelstierne finansieres af de enkelte kommuner med støtte fra Statens Cykelpulje på 40%. Supercykelstier har et samfundsøkonomisk afkast på 11%.

Supercykelstierne defineres ved at følge fem principper om bedre tilgængelighed, fremkommelighed, komfort, tryghed og sikkerhed for cyklisterne. En central del i anlæggelsen er at sikre en jævn belægning, at øge bredden på cykelstien, så det er nemt at overhale, samt at sikre at der er så få stop som muligt på ruten, f.eks. ved at lede cykelstien udenom veje med mange lyskryds. Anlæggelsen af stierne sker hovedsageligt ved tilpasning af eksisterende stier og veje, mens enkelte supercykelstier bliver etableret helt fra bunden.

Særlige forbedringer 

Der laves en række forskellige forbedringer, som er mere eller mindre almindelige på de enkelte supercykelstier. Tiltagende er listet nedenfor.

 Grøn bølge
 Adaptive cykelsignalprogrammer
 Opdeling i Hurtigbane og Komfortbane
 Markeringslys
 Sikring mod højresvingsulykker
 Park And Bike
 Udstyr: Fodhvilere, cykelpumper
 Servicestationer
 Rejsetidsinfo, nedtællingssignaler

Supercykelstier i Danmark 

Der er planer om etablering af supercykelstier flere steder i landet. I Aarhus Kommune, hvor stierne kaldes for Velostradaer, har man for eksempel ambitioner om på sigt at supplere tre eksisterende supercykelstier med otte nye. I Odense snakkes om flere mulige ruter, men foreløbigt er der planlagt en 14 kilometer lang supercykelsti mellem universitetet og Odense Centrum som skal etableres i forbindelse med nedlæggelsen af Thomas B. Thriges Gade.

På Sjælland er der bl.a. planer i Helsingør og Køge samt et samarbejde mellem Ballerup Kommune og Furesø Kommune om at lave en helt ny supercykelsti som forbinder Værløse og Ballerup. I Nordsjælland er der supercykelstier planlagt fra Hundested, Helsinge og Helsingør. I København og omegnskommunerne er der planlagt etablering af 26 ruter med supercykelsti, med en samlet længde på 300 kilometer. Rutenettet for etablering af supercykelstierne i hovedstadsområdet er udviklet med inspiration fra den såkaldte Fingerplan, som blev anvendt ved etablering af S-Banen og motorvejsnettet i Københavnsområdet. Ruterne er udformet som centrale ruter ind og ud af og ringruter på tværs af København.

Danmarks første supercykelsti C99 Albertslundruten blev indviet den 14. april 2012 mellem Albertslund og Vesterport Station i København og kostede 13,4 millioner kr. Superstien er 17,5 kilometer lang og løber igennem Albertslund, Glostrup, Rødovre, Frederiksberg og København, forbi Fabriksparken, Vestskoven og Damhussøen. Ruten er anlagt med få stop og en del nye stier væk fra biltrafikken. Som noget særligt har man vendt vigepligten for buspassagererne ved buslommerne langs supercykelstien så de nu har vigepligt for cyklisterne.

I april 2013 åbnedes C95 Farumruten fra Bellahøj i København via Gladsaxe og Furesø til Farum. Den var 13,8 km lang men blev forlænget med yderligere 7,2 km til Allerød i 2020. I 2014 åbnedes første etape af C97 Frederikssundruten i Frederikssund Kommune. Endelig åbnedes C77 Ishøjruten 28. august 2016. Ruten er 13,8 km lang og løber fra Ishøj over Vallensbæk, Brøndby Strand og Hvidovre til Kongens Enghave i København.

2. maj 2017 voksede nettet med 115 km, da fire ruter blev åbnet og en blev forlænget. De fire nye ruter er C82 Værløseruten fra Ballerup til Værløse, C84 Ring 4-ruten fra Lyngby over Ballerup til Albertslund, C93 Allerødruten fra København over Lyngby og Holte til Allerød og C94 Indre Ringrute fra Østerbro over Frederiksberg og Kongens Enghave til Sundbyvester. Samtidig forlængedes C97 Frederikssundruten fra Frederikssund via Egedal, Ballerup og Herlev til Bellahøj, så den fik en samlet længde på 37 km.

I begyndelsen af 2015 blev der offentliggjort en rapport, der viste, at flere pendlere skiftede fra bil til cykel pga. supercykelstier. Rapporten byggede på en evaluering af stien mellem Farum og København, hvor trafikken var steget med 52 % på to år, og 25 % af disse var tidligere bilister. Den gennemsnitlige tur er 11 kilometer, og i Hovedstaden er den samlede dagstransport  400.000 km på supercykelsti.

I 2021 startede arbejdet på Aalborgs supercykelsti, som skal gå fra Nytorv i Aalborg Midtby til Universitetsområdet i Aalborg Øst. Projektet forventes færdiggjort i 2023.

Supercykelstier i Hovedstadsområdet

Supercykelstier i Aarhus Kommune

Supercykelstier i Esbjerg Kommune

Referencer

Kilder og eksterne henvisninger 
 Københavns kommunes side om Supercykelstier, kort
 Københavns kommune – ITS-konkurrence, Det konkrete spor (PDF-fil) 
 Oversigtskort over C99 Albertslundruten (PDF-fil) 

Cykelstier